**Jogi tájékoztató anyag**

**Hegyközségek egyesülése, beolvadás útján**

**Felhasznált jogszabályok:**

- a hegyközségekről szóló 2012. évi CCXIX. törvény (Hktv.);

- a Polgári Törvénykönyvről szóló 2013. évi V. törvény (Ptk.);

- egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény;

- az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (Ectv.);

- a civil szervezetek bírósági nyilvántartásáról és az ezzel összefüggő eljárási szabályokról szóló 2011. évi CLXXXI. törvény (Cnytv.);

- a számvitelről szóló 2000. évi C. törvény (Számv. tv.).

**A beolvadás jogi jellege**

A beolvadás a jogi személyek egyesülésének egyik módja, melynek során a beolvadó hegyközség jogutódlással megszűnik, míg az átvevő hegyközség a megszűnő hegyközség általános jogutódjává válik.

A beolvadásról az abban érintett hegyközségek közgyűléseinek és szerveinek – választmányának és ellenőrző bizottságának – két alkalommal kell ülést tartania (a továbbiakban – és a kapcsolódó dokumentumokban – ezen alkalmak az egyszerűség kedvéért „első” és „második kör”-ként lesznek említve).

**I. Első körös határozatok, elkészítendő iratok:**

A beolvadásban részt vevő szervezeteknek első alkalommal külön-külön meg kell hozniuk közgyűléseiken az alábbi tartalmú határozatokat.

*„Ectv. 10/C. § (2) A civil szervezet döntéshozó szerve határoz a jogutódlással történő megszűnésről.*

*(3) A döntéshozó szerv a civil szervezet ügyvezetésének - ha a civil szervezetnél felügyelőbizottság működik -, a felügyelőbizottság által véleményezett előterjesztése alapján állapítja meg, hogy a civil szervezet tagjai, illetőleg alapítói egyetértenek-e a jogutódlással történő megszűnés szándékával.”*

**- Választmányi határozat: a beolvadási javaslat tárgyában, melyet a közgyűlésen a választmány terjeszt elő – Ectv. 10/C § (3)**

**- EB határozat: a választmány határozatának véleményezése - Ectv. 10/C § (3)**

**- Kgy. határozat: a tagok egyetértenek a jogutódlással történő megszűnés szándékával - Ectv. 10/C § (3)**

*(4) Ha a döntéshozó szerv tagjai a jogutódlással történő megszűnés szándékával egyetértenek, a döntéshozó szerv meghatározza a vagyonmérleg-tervezetek fordulónapját, - kötelező könyvvizsgálat esetén - dönt a könyvvizsgáló személyéről és megbízza a civil szervezet ügyvezetését a jogutódlással történő megszűnésről szóló döntés meghozatalához szükséges egyéb - jogszabály által meghatározott vagy a döntéshozó szerv által előírt - okiratok elkészítésével.*

**- Kgy. határozat: a vagyonmérleg-tervezetek fordulónapjának meghatározása dátumszerűen és a választmány megbízása a jogutódlással történő megszűnésről szóló döntés meghozatalához szükséges egyéb okiratok elkészítésével- Ectv. 10/C § (4)**

 *(5) A tagok, alapítók a (4) bekezdés szerinti eljárásban kinyilvánított és részükre tájékoztatásként írásban átadott jogutódlással történő megszűnéssel kapcsolatos döntések kézhezvételétől számított harminc napon belül írásban nyilatkozhatnak arról, ha nem kívánnak a jogutód civil szervezet tagjává, alapítójává válni. Ilyen nyilatkozat hiányában úgy kell tekinteni, hogy a tag, alapító a jogutód civil szervezet tagjává, alapítójává kíván válni.*

**Megjegyzés:** Álláspontom szerint a hivatkozott Ectv. 10/C § (5) bek. – miszerint a tagok dönthetnek a tagsági jogviszonyuk sorsáról – nem alkalmazható hegyközségek esetében, hiszen a Hktv. a kötelező tagságon alapul.

 *(7) A jogutódlással történő megszűnés elhatározásáról a döntéshozó szerv döntését követő 15 napon belül tájékoztatni kell a civil szervezetnél működő munkavállalói érdek-képviseleti szerveket.*

**- Választmányi vagy kgy. határozat: Nyilatkozat arról, hogy a hegyközségnél munkavállalói érdek-képviseleti szerv nem működik – Ectv. 10/C § (7) bek.**

**Megjegyzés:** Természetesen a beolvadó és a befogadó hegyközségeknek némileg eltérő tartalommal/értelemszerűen eltérő szövegezéssel kell meghozniuk az előbbi döntéseket. Erre nézve a külön dokumentumba szerkesztett határozati összefoglaló nyújt támpontokat, javaslatokat.

**II. Első kör utáni teendők (elkészítendő iratok):**

**1. A beolvadásban résztvevő hegyközségek vagyonmérleg-tervezetének elkészítése**

*Ectv. 10/D. § (1) A jogutódlással történő megszűnés során a vagyonmérleg-tervezetre, a hitelezőkkel kapcsolatos eljárásra, a végleges vagyonmérlegre az egyes jogi személyek átalakulásáról, egyesüléséről, szétválásáról szóló törvény rendelkezéseit kell alkalmazni azzal, hogy a hitelezőkkel kapcsolatos eljárás során a cégközlönybeli közzététel és a törvényességi felügyeleti eljárás szabályai helyett a civil szervezetek bírósági nyilvántartásáról és az ezzel összefüggő eljárási szabályokról szóló törvény rendelkezéseit kell alkalmazni.*

**A vagyonmérleg-tervezet elkészítésének szabályai (a 2013. évi CLXXVI. törvény vonatkozó előírásai alapján):**

A beolvadó és befogadó hegyközség vonatkozásában is készíteni kell vagyonleltár-tervezetekkel alátámasztott vagyonmérleg-tervezeteket.

A könyvvizsgálat a beolvadási eljárásban már nem kötelező a 2013. évi CLXXVI. törvény 2019-es módosítása értelmében.

A vagyonmérleg-tervezetet a számviteli törvény szerinti beszámoló mérlegére vonatkozó módszerekkel és a számviteli törvény által előírt bontásban kell elkészíteni. Az átalakuló jogi személy azonban a számviteli törvény szerinti beszámoló mérlegében kimutatott eszközeit és kötelezettségeit átértékelheti.

Az átalakulással létrejövő jogi személy vagyonmérleg-tervezete a megszűnő hegyközségek vagyonmérleg-tervezetétől eltérhet.

Az átalakuló jogi személy vagyonmérleg-tervezeteként a számviteli törvény szerinti beszámoló mérlege is elfogadható abban az esetben, ha annak fordulónapja az átalakulásról való végleges döntés időpontját legfeljebb hat hónappal előzte meg, és ha a jogi személy az átértékelés lehetőségével nem él.

A vagyonmérleg-tervezetek és vagyonleltár-tervezetek elkészítése, az átértékelésre vonatkozó részletes szabályok, továbbá a jogutód jogi személy tervezett saját tőkéjének és jegyzett tőkéjének megállapítása tekintetében a számviteli törvény alkalmazandó.

A jogi személy vagyonának értékét, a saját tőke összegét a könyvvizsgáló által elfogadottnál magasabb értékben nem lehet meghatározni.

Beolvadás esetén a jogutód hegyközség jegyzett tőkéjének meghatározása során nem lehet figyelembe venni

a) a beolvadó hegyközség tulajdonában lévő saját vagyoni részesedés (pl. saját üzletrész, saját részvény) értékét,

b) a beolvadó hegyközség azon vagyoni részesedésének értékét, amely az átvevő jogi személy tulajdonában van.

 A megjelölt részesedések értékét az átvevő jogi személy vagyonmérleg-tervezetében már nem lehet szerepeltetni.

A vagyonmérleg-tervezeteket és a vagyonleltár-tervezeteket mindkét hegyközség felügyelőbizottsággal is ellenőriztetni kell. A bizottságok megállapításairól jegyzőkönyv felvétele szükséges.

Amennyiben az érintett hegyközségek könyvvizsgáló bevonásáról döntenek, a vagyonmérleg-tervezetek ellenőrzése során valamennyi jogi személy esetében eljárhat ugyanaz a könyvvizsgáló.

**2. Egyesülési terv készítése**

A terv része az egyesülő és a jogutód szervezet vagyonmérleg-tervezete (ld. fent) és az egyesülési szerződés.

A 2013. évi CLXXVI. törvény tv. a hegyközségi elnökök feladatává teszi – egymással együttműködve és a döntéshozó szervek döntései alapján – az egyesülési szerződés tervezetének elkészítését.

A szerződésben meg kell határozni:

a) az egyesülő hegyközségek jogi személy típusát, nevét, székhelyét és nyilvántartási számát, a jogutód) szervezet nevét és székhelyét,

b) az egyesülés módját: beolvadás,

d) beolvadás esetében az átvevő hegyközség létesítő okiratában szükséges módosítások tervezetét (e módosítás tervezetét javasolt a szerződés részeként - annak mellékleteként - kezelni);

e) amit az egyesülésben részt vevő hegyközségek közgyűlései szükségesnek tartanak.

Ha az egyesülő hegyközségek közül egyes jogok nem mindegyiket illetik meg, e jogok gyakorlása tekintetében jogelődnek csak az tekinthető, amelyik e joggal rendelkezett.

Jelen tájékoztató anyag mellé elkészítésre került egy egyesülési szerződés mintát, mely természetesen csak támpontokat kíván nyújtani az érintett hegyközségeknek.

**III. A beolvadásban érintett hegyközségek közgyűlések „második körös” határozatainak tartalma**

Az egyesüléssel kapcsolatos döntéshozatal során az egyesülő hegyközségek összevontan is eljárhatnak, de az egyesülési tervről a döntést és az összeolvadásról a végleges döntést egyenként kell meghozni.

*Ectv. 10/E. § (1) Az egyesüléssel kapcsolatos döntéshozatal során az egyesülni kívánó civil szervezetek összevontan is eljárhatnak, az egyes egyesülő civil szervezetek döntéseit azonban ilyenkor is külön-külön kell meghozni.*

**A törvény vonatkozó előírásai:**

Az egyesülési terv és mellékletei elfogadásáról a közgyűlések a beolvadásról véglegesen döntő üléseiken határoznak. A vagyonmérleg-tervezet fordulónapjától a döntés időpontjáig nem telhet el hosszabb idő, mint három hónap. A fordulónap az erről határozó ülés időpontjánál korábbi is lehet.

A 2013. évi CLXXVI. törvény 7. § (6) bekezdése szerint az átalakulásáról véglegesen döntő ülésén meghatározható azon időpont, amikor az átalakuláshoz fűződő joghatások beállnak, amely azonban nem lehet korábbi, mint a jogutód nyilvántartásba vételének napja.

Álláspontom szerint, valamint ágazati szakértőkkel folytatott egyeztetés alapján, jelen esetben, mivel hegyközségi beolvadásról van szó, illetve, mivel speciális ágazati szabályként a Hktv. 5. § (4) bekezdése irányadó: a beolvadás napja a következő év augusztus 1. napja. Ugyanakkor eltérő jogértelmezés is van, ezért ebben a kérdésben – amennyiben érdemi jogi fejleményről lenne – külön, értesítő tájékoztatást készítünk.

Az egyesülési terv elfogadásáról vagy módosításáról az egyesülésben részt vevő hegyközségek kgy-i külön-külön határoznak.

A második körben a következő tárgyú határozatokat kell meghozni mindkét hegyközség közgyűlésének:

**- el kell fogadni a vagyonmérleg tervezetét;**

**- el kell fogadni az egyesülési szerződés tervezetét;**

**- a mesgzűnő hegyközség jogutódlással, beolvadás útján történő megszűnésének elhatározása;**

**- az átvevő hegyközség arra vonatkozó határozata, hogy jóváhagyja a megszűnő hegyközség beolvadását.**

**- arra vonatkozó határozat, hogy a beolvadás napja 2020. augusztus 1. napja (vagy, ha fentiek szerit ez lehetséges, eltérő időpont). A beolvadáshoz fűződő joghatások a beolvadás napjával állnak be.**

**További, már a beolvadás alapján eljáró, új összetételű közgyűlés által meghozandó határozat:**

**- a befogadó hegyközség módosított alapszabályának elfogadása, mely tartalmazza a beolvadással összefüggő, értelemszerű módosításokat.**

**Az érintett hegyközségek ellenőrző bizottságai is kötelesek határozatokat hozni, a vagyonleltár-tervezetekkel alátámasztott vagyonmérleg-tervezetek ellenőrzése, jóváhagyása tárgyában.**

Az érintett hegyközségek tagjának az egyesülés elhatározásáról döntő első ülést követően az egyesülésben részt vevő jogi személyek ügyeiről a választmány az egyesüléssel összefüggő minden felvilágosítást köteles megadni.

Ha mindkét közgyűlés elfogadta az egyesülési tervet, az egyesülési szerződést az azt elfogadó közgyűlések felhatalmazása alapján az egyesülésben részt vevők elnökei írják alá.

**IV. A „második körös” közgyűlési határozatok meghozatalát követő teendők**

A 2013. évi CLXXVI. törvény 14. § (5) bekezdése értelmében az egyesülésről közleményt kell készíteni és kérelmezni kell annak közzétételét az illetékes Törvényszéktől.

A közlemény közzététele iránti kérelmet a második körös közgyűlési határozatok meghozatalától számított 8 napon belül kell benyújtani a Törvényszékhez. Ha esetleg a két közgyűlés eltérő időpontban lenne, akkor a későbbitől számítandó a 8 nap.

*2013. évi CLXXVI. törvény 14. § (5) Az egyesüléssel érintett jogi személyek az egyesülés valamennyi jogi személynél megtörtént végleges elhatározását követően, az utolsó döntés meghozatalától számított nyolc napon belül kötelesek erről a Cégközlönynél közlemény közzétételét kezdeményezni, amelyet két egymást követő lapszámban kell közzétenni. A közleményben az átalakulásnál előírt elemeken túl meg kell jelölni az egyesülés módját is. A közzététel kezdeményezésére az az egyesüléssel érintett jogi személy köteles, amelyet erre az egyesülő jogi személyek maguk közül kijelölnek*

**Megjegyzés:** A jogszabály Cégközlönyt nevesít, ami hegyközségek esetében természetesen nem értelmezhető, ezért a közleményt maga a bíróság teszi közzé, és nem két, hanem egy alkalommal. A gyakorlatban tehát értelemszerűen módosul a jogszabály alkalmazása.

**Eljárási határidők, bírósági benyújtás**

A második körös közgyűléseket követően a mellékelt iratlista szerinti dokumentumokat változásbejegyzési- és törlési kérelem előterjesztésével kell benyújtani az illetékes Törvényszékhez.

A hegyközségek bírósági változásbejegyzési eljárásaira a Cnytv-ben meghatározott 60 nap irányadó, vagyis a második körös határozatok meghozatalának napjától számított 60 napon belül kell benyújtani a beolvadás nyilvántartásba vételére irányuló kérelmet a Törvényszékhez.

A beolvadó, tehát megszűnő hegyközségnek ugyanezen határidőn belül a nyilvántartásból törlésre irányuló kérelmet kell benyújtani a Törvényszékhez.

**Törvényszéki felhívásra elkészítendő és megküldendő irat**

Az előbbiek alapján megindult törvényszéki változásbejegyzési eljárás során egy későbbi időpontban a bíróság be fog kérni az érintett hegyközségektől egy arra vonatkozó nyilatkozatot, hogy érkezett-e a beolvadó hegyközséggel szemben hitelezői igény.

Arra az esetre, ha nem érkezik ilyen igény, mellékelve olvasható egy minta-nyilatkozat. Hitelezői igény bejelentése esetén természetesen ez tárgytalannak tekintendő, és a 2013. évi CLXXVI. törvény 10. §-a szerint kell eljárni.

Fenti tájékoztató és az ahhoz kapcsolódó minta-dokumentumok a 2021. március 01. napján hatályos jogszabályi rendelkezések alapján kerültek összeállításra.

Budapest, 2021. március 30.

Dr. Pancsira Lajos ügyvéd

Pancsira Ügyvédi Iroda